《次韵刘克强寄刘齐庄并见寄》
宋代·刘才邵

吾宗富清制，学海无漘湄。洪涛驾三山，逸兴不可羁。

抱此未获驾，造化真小儿。迩来二十年，奸谀取世资。

枭鸢志气满，鸾翮戢固宜。皎皎空谷姿，谁复咏来思。

上天既悔祸，威命方飙驰。远裔复干纪，危涂动噫嘻。

我生落世纷，备尝忧与疑。敌帐如鬼国，漂堕惊渺瀰。

苍苍安可问，泯然空自知。脱身垂涎口，生死争一釐。

事机如电转，由来难逆推。况当艰危际，志愿常参差。

小已安足念，身世久已遗。但有区区心，痛愤难伸眉。

知公爱我厚，怪我色不移。新诗沃烦襟，胜彼白玉卮。

天葩轻组绣，清芬吐鲜奇。复如游玄圃，紫鸾杂文螭。

云烟忽中断，宛虹露长鬐。惊叹方未已，复歌清远词。

南溟雄绝境，句中得潜窥。想当白日昼，微风皱琉璃。

写作泠然音，听者自忘疲。顾我才识短，颇似临江麋。

居然羡两骥，蹇步何由追。因念玉川子，茅屋无藩篱。

搜肠五千卷，不救寒与饥。弄笔颇惊众，取谤祗自疧。

闭门烹月团，笼头帽斜攲。险语已绝俗，忧世良可师。

公诗足高韵，千载若同时。思得素涛瓯，一洗中肠悲。

飘然游八极，追琢娥与羲。封题幸早寄，伫看清风随。

蓬莱见群仙，为诵玉川诗。群仙司下土，闻此应忸怩。

却须问人世，徐徐说津涯。上言天子圣，盛德方应期。

下言苍生苦，梗莽须平治。他官地位多，主者当为谁。

愿速扫奸孽，不复烦灵旗。神京朝万国，复见汉官仪。

归来颂中兴，当才勿吾欺。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。